b'\n_START_ARTICLE_\nAgulai\n_START_SECTION_\nIstorija\n_START_PARAGRAPH_\nVII a. arm\xc4\x97n\xc5\xb3 \xc5\xa1altiniuose minimi kaip \xe2\x80\x9eagutakaniai\xe2\x80\x9c, o VIII\xe2\x80\x93IX a. arab\xc5\xb3 \xc5\xa1altiniuose apra\xc5\xa1omi Ku\xc5\xa1ander\xc4\x97s tarpeklio gyventojai. Etnoninimas kildinamas nuo Agulderso tarpeklio pavadinimo. XIV\xe2\x80\x93XVIII a. pateko \xc4\xaf Kazikumucho kunigaik\xc5\xa1tyst\xc4\x99. Nuo XIX a. prijungti prie Rusijos.\n_START_SECTION_\nVerslai\n_START_PARAGRAPH_\nAgulai ver\xc4\x8diasi daugiausia \xc5\xbeemdirbyste (kvie\xc4\x8diai, rugiai, mie\xc5\xbeiai, \xc5\xbeirniai, kiti ank\xc5\xa1tiniai, nuo XIX a.\xc2\xa0\xe2\x80\x93 bulv\xc4\x97s, \xc4\x8desnakai, svog\xc5\xabnai, morkos) ir gyvulininkyste (galvij\xc5\xb3, avi\xc5\xb3, arkli\xc5\xb3, mul\xc5\xb3, asil\xc5\xb3 auginimas). Namudiniai verslai\xc2\xa0\xe2\x80\x93 odos, vilnos apdirbimas, akmens, med\xc5\xbeio rai\xc5\xbeymas. Dabar lygum\xc5\xb3 agulai ver\xc4\x8diasi vynuogininkyste, sodininkyste, dar\xc5\xbeininkyste. Kalnuose tebeaud\xc5\xbeiami kilimai.\n_START_SECTION_\nBuitis\n_START_PARAGRAPH_\nKaln\xc5\xb3 kaimai kupetiniai-terasiniai arba padrikieji-laipti\xc5\xa1ki, lygumose\xc2\xa0\xe2\x80\x93 kupetiniai, mi\xc5\xa1r\xc5\xabs. A\xc5\xablai gerai \xc4\xaftvirtinti, su apsauginiais bok\xc5\xa1tais. Kaimuose namai greta vienas kito, gatvel\xc4\x97s siauros, primena laiptines. B\xc5\xabstas akmeninis, sta\xc4\x8diakampio plano, 2\xe2\x80\x933 (kartais 4) auk\xc5\xa1t\xc5\xb3, plok\xc5\xa1\xc4\x8diu stogu, siaurais langais, vieneriomis durimis. Nuo XIX a. \xc4\x97m\xc4\x97 plisti didesni namai su terasomis, balkonais._NEWLINE_Apranga pana\xc5\xa1i \xc4\xaf kit\xc5\xb3 Kaukazo taut\xc5\xb3, naudojami sidabriniai papuo\xc5\xa1alai._NEWLINE_B\xc5\xabdingi m\xc4\x97si\xc5\xa1ki, pieni\xc5\xa1ki, miltiniai patiekalai: chinkaliai, kold\xc5\xabnai, virtiniai, s\xc5\xabris ir kt.\n_START_SECTION_\nPapro\xc4\x8diai\n_START_PARAGRAPH_\nKaimo bendruomen\xc4\x97 sudaro atskir\xc4\x85 socialin\xc4\xaf-\xc5\xabkin\xc4\xaf vienet\xc4\x85. I\xc5\xa1lik\xc4\x99 kraujo giminyst\xc4\x97s nulemti endogaminiai visuomeniniai dariniai\xc2\xa0\xe2\x80\x93 tuchumai. \xc5\xa0eima ma\xc5\xbeoji, bet iki XX a. pr. dar b\xc5\xabta i\xc5\xa1pl\xc4\x97stini\xc5\xb3 \xc5\xa1eim\xc5\xb3 (15\xe2\x80\x9320 nari\xc5\xb3). B\xc5\xabdingas vai\xc5\xa1ingumas, pagarba vyresniesiems._NEWLINE_I\xc5\xa1lik\xc4\x99s turtingas folkloras: pasakos, legendos, apeigin\xc4\x97s, lyrin\xc4\x97s dainos, posakiai, patarl\xc4\x97s, raudos. Muzikiniai instrumentai: zurna, b\xc5\xabgnas, taras, sazas.'